Enkelte halvautomatiske rifler blir tillatt igjen

ÅPNER OPP IGJEN: Justisminister Grete Faremo (Ap) fjerner nå det midlertidige kjøpsforbudet for halvautomatisk rifler som ble innført mens Knut Storberget (t.v.) styrte departementet. Foto: HELGE MIKALSEN / VG

Justisministeren opphever våpenforbudet

(VG Nett) Stans i salget av halvautomatiske rifler skulle gjøre oss tryggere etter 22. juli. Nå åpner justisministeren opp for salg igjen.

Oppdatert 27. februar 2012

Artikkelen er over åtte år gammel

FAKTA ** At et våpen er halvautomatisk betyr at man kan fyre av flere skudd etter hverandre uten å måtte ta ladegrep, slik man må på en vanlig rifle. * En rekke halvautomatiske rifler er i dag unntatt fra det generelle forbudet i våpenforskriften, slik at de kan benyttes til konkurranseskyting eller jakt. Til tross for at de regnes som spesielt farlig. ** Ifølge Politidirektoratet er det 1.238.508 registrerte våpen i Norge, fordelt på 486.082 våpeneiere. Rundt 300.000 av disse er aktive i organisasjoner som driver med skyting som hobby, sport eller under jakt. ** Bare USA, Sveits, Finland og Jemen har flere våpen per innbyggere enn Norge. Vis mer

To måneder etter terrorangrepet la daværende justisminister Knut Storberget (Ap) frem en rekke tiltak som ifølge ham skulle gjøre befolkningen tryggere.

«...dessuten har Politidirektoratet lagt ned midlertidig salg av halvautomatiske våpen. Dette er tiltak som skal sikre oss bedre», sa Storberget til VG 22. september i fjor.

I forrige uke var det syv måneder siden Anders Behring Breivik skjøt 69 mennesker med en halvautomatisk rifle og pistol.

Samme uke bestemte Justis- og beredskapsdepartementet at politiet skal gjenoppta behandlingen av søknader om halvautomatiske rifler.

Åpner for endring

Justisminister Grete Faremo (Ap) bekrefter overfor VG at avgjørelsen er tatt av henne.

Da salget av halvautomatiske rifler ble stanset viste departementet til våpenlovutvalget som skulle komme med sin innstilling før jul. Nå som innstillingen er klar, åpnes det opp for søknader igjen.

Til tross for at flertallet i utvalget i all hovedsak vil beholde loven slik den er i dag, åpner justisdepartementet for endringer.

LOVLIG VÅPEN: Anders Behring Breivik (33) kjøpte både ammunisjon og våpen etter gjeldende regelverk i Norge. Foto: TROND SOLBERG / VG

- Parallelt med at politiet gjenopptar behandlingen av søknadene, vil departementet vurdere om det skal foretas endringer i gjeldende lov eller forskrift inntil ny lov er på plass, opplyser kommunikasjonsrådgiver Tonje Torsgard.

- Påtrykk fra oss

Den norske våpenbransjen har i lengre tid jobbet for å få opphevet beslutningen som ble tatt etter Utøya-massakren. De har hyret inn juridisk bistand fra Advokatfirmaet Steenstrup Stordrage.

- Avgjørelsen kommer etter påtrykk fra oss, bekrefter president Randulf W. Tønnessen

i bransjeorganisasjonen Våpenrådet.

- Vi har flere ganger spurt hvor de har hjemmel i loven for å stanse behandlingen av søknadene, men har aldri fått noe svar. Da må konklusjonen være at det ikke finnes hjemmel, fortsetter han.

Ifølge Tønnesen har halvautomatiske rifler til en verdi av over seks millioner kroner blitt liggende på lager hos importører og forretninger som følge av stansen i nye søknader.

Strengere restriksjoner

Politiets to representanter i våpenlovutvalget var de eneste som ønsket forbud mot halvautomatiske rifler, men de vant ikke frem med sitt syn. Politidirektør Øystein Mæland var etter 22. juli klar på at han vil endre loven på dette punktet.

- Med utgangspunkt i det skadepotensialet som denne våpentypen har, ønsker vi en innstramning i forhold til denne våpentypen for sivile, sa Mæland.

Bransjeorganisasjonen Våpenrådet mener en innstramning av regelverket ikke ville stanset Breivik.

- Det har ingen betydning hva slags våpen han brukte. Hvis du står overfor en person som har våpen, så holder du avstand. Sånn er det bare. Det er lett å si i etterkant at alle kunne flydd på ham, dersom han hadde et våpen hvor du måtte ta ladegrep hver gang, men sånn tenker du ikke i en slik situasjon, mener Tønnessen.

Anders Behring Breivik benyttet en Ruger rifle Mini 14, og Glock 34-pistol under massakren. Til sammen ble det funnet 186 tomhylser. Breivik hadde i forkant skaffet seg magasiner med plass til 30 skudd i magasinet.

Våpenlovutvalget har foreslått strengere restriksjoner ved magasinkjøp.

Publisert: 27.02.12 kl. 19:37 Oppdatert: 27.02.12 kl. 21:04

Les også